ไฟแนนซ์ทูเดย์
โดย...ช.ชดา
10 ต.ค. 2559

โดย...ช.ชดา
...เห็นสนิทเหมือนตัวติดกัน สำหรับศิษย์พี่ มงคล ลีลาธรรม กรรมการผู้จัดการเอสเอ็มอีแบงก์ และศิษย์น้อง พิศิษฐ์ เสรีวิวัฒนา กรรมการผู้จัดการเอ็กซิมแบงก์ ที่วางกลยุทธ์ร่วมมือกันทำงาน จนน่าสงสัยว่าจะมีกระแสข่าวควบรวม 2 แบงก์เข้าด้วยกัน เพื่อประสิทธิภาพโผล่ขึ้นมาก็ได้
แต่พนักงาน 2 แบงก์ อย่าเพิ่งตกใจไป เพราะทั้งสองคนเป็นรุ่นพี่รุ่นน้องเศรษฐศาสตร์ มธ. แถมช่วงที่มงคลเป็นกรรมการผู้จัดการธนาคารไทยเครดิตเพื่อรายย่อย พิศิษฐ์ก็ยังไปเป็นที่ปรึกษาธนาคารให้เลย
...อันนี้ขอชมเชยธนาคารออมสินที่ปฏิวัติธนาคารโรงเรียนสู่ยุคดิจิทัลแบงก์กิ้ง เห็นพี่บู้ ชาติชาย พยุหนาวีชัย ผู้อำนวยการออมสิน ไปนั่งอธิบบายให้น้องๆ หนูๆ ฟังแบบง่ายๆ แล้ว นับว่าเป็นจับกลุ่มลูกค้าคนรุ่นใหม่ลงอย่างแท้จริง
โครงการ “GSB Virtual School Bank” เป็นธนาคารโรงเรียนในรูปแบบเครือข่ายสังคมออนไลน์แบบสามมิติ ซึ่งในนี้จะมีธนาคารโรงเรียน อาคารฝึกปฏิบัติงานธนาคาร อาคารส่งเสริมการเรียนรู้ออนไลน์ อาคารธนาคารออมสินสาขาเสมือนจริง ผู้ใช้โปรแกรมนี้จะมีตัวตนเสมือนจริงอยู่ในสื่อออนไลน์ และได้ทำกิจกรรมต่างๆ ตามที่ธนาคารกำหนดขึ้น
โปรแกรมนี้สมัครได้ทางเว็บไซต์ธนาคาร หรือดาวน์โหลดแอพลิเคชั่น ว่างๆ ช.ชดาก็จะไปลองเข้าไปดูว่าเจ๋งจริงไหม
...ปรีดี ดาวฉาย กรรมการผู้จัดการธนาคารกสิกรไทย จะบินนำคณะผู้บริหารเปิดสาขากรุงพนมเปญ และเยี่ยมชมนิคมอุตสาหกรรมพนมเปญ ในกัมพูชา ในวันที่ 1-2 พ.ย.นี้